
WO IST DAS WASSER? (HOL VAN A VÍZ?)

Kulcsszavak: víz; fenntarthatóság; városökológia; művészet; klímaváltozás
"Wo ist das Wasser?" azaz, "Hol a víz?" Ezt a nevet kapta a 2023 áprilisában Berlinben kivitelezett performatív installáció, amely mára az azonos jellegű alkotássorozat első produktuma. A víz, mint központi téma, konstans elemként alakítja a kreatív folyamatot, ezúttal Budapesten. Itt a víz nem elválaszt, hanem összeköt. Az alkotás egy szimbolikus híd, amely kivételesen nem a vízen keresztül vezet a túloldalra, hanem metaforikusan a víznek enged utat. A manualitás és anyagszerűség szintén nagy hangsúllyal bír, melyben a téma, mint médium is felhasználódik. A projekt célja, hogy a víz közelebb kerüljön a lakosokhoz, felhívva a figyelmet arra, milyen fontos szerepet játszik a mindennapokban, és mennyire elzárva is élnek tőle a nagyvárosban. A fő vezérszavak a víz, közösség és újrafelhasználás, mind olyan értékek, amelyek közös alapként szolgálnak az igencsak változatos alkotói csapatnak. Az installáció ideiglenes jellegű, a létrehozásának dokumentálását követően nem hagy nyomot a városképben. Performatív jellegére a provokatív táblák utalnak, amelyek a nézőt cselekvésre szólítják fel vagy bizonyos tettek megtiltását szolgálják. A projektet nagy részben meghatározza Budapest vizeinek elemzése és kutatása. A sorozat jövőjét illetően, a víz mindent és mindenkit összeköt, akár hidakon, akár önmagában. Céljaink között további városok vízhálózatának és vízzel kapcsolatos problémáinak felderítése követi majd az alkotást, mindig egy-egy szimbolikus kapcsolódó építészeti elem bevonásával, mint a kút vagy a híd.
 



